На палях шчыруе магутная энерганасычаная тэхніка. Функцыянуюць сучасныя жывёлагадоўчыя комплексы з камп’ютарным забеспячэннем у Гняздзілаве і Таргунах. Непазнавальна змяніў свой выгляд райцэнтр, плошча якога істотна павялічылася за кошт мікрараёнаў, забудаваных дыхтоўнымі жылымі дамамі з усімі выгодамі. Яго гарадскі статус пацвярджаюць медгарадок і сучасны гандлёвы цэнтр “Родны кут”, цудоўная кінаканцэртная зала і водна-аздараўленчы цэнтр. Буйныя вёскі сталі аграгарадкамі з адпаведнай сацыяльнай інфраструктурай. У Докшыцкі раён прыйшлі прыродны газ, кабельнае і лічбавае тэлебачанне, мабільная сувязь і Інтэрнэт. Жыццёвы ўзровень дазваляе яго жыхарам мець у карыстанні асабістыя аўтамабілі, адпачываць на курортах і ў санаторыях, падарожнічаць па замежных краінах.